Oikeusministeriölle 

Viite: Lausuntopyyntö 4.11.2011 OM7/021/2004
Lausunto luonnoksesta valtioneuvoston asetukseksi vesitalousasioista

Oikeusministeriö on pyytänyt lausuntoa luonnoksesta valtioneuvoston asetuksesta vesitalousasioita.

Keski-Suomen ELY –keskuksen kommentit

1 LUKU

1 § Hakemuksen sisältö
 
1 momentin 3 kohtaan ELY-keskus ehdottaa tarkennettavaksi, mitä tarkoittaa "se vesistön osa", silloin kun kyse on pohjavesihankkeesta.

1 momentin 4 kohtaan ELY-keskus ehdottaa tarkennettavaksi mitä tarkoittaa "vaikutusalue", kun kyse on pohjavesihankkeesta.

2 momentin 1 kohtaan ELY-keskus ehdottaa tarkennettavaksi, mitä tarkoittaa "valuma-alue" pohjavesihankkeissa. Epäselväksi jää voiko pohjavedenottamon valuma-alue poiketa pohjavesiesiintymän valuma-alueesta ja voiko pohjavesiesiintymän valuma-alue poiketa pohjavesialueen valuma-alueesta. 

3 momentissa tarkoitetut selvityksen liittyisivät tietyntyyppisiin hankkeisiin ja ne vaadittaisiin esittämään hakemuksessa tarpeen mukaan. ELY-keskus toteaa, että kuivatushankkeissa tulisi aina esittää 

1)	selvitys veden laadusta ja vesistön tilasta sekä hankkeen vaikutuksesta niihin
2)	selvitys kalastosta ja kalastuksesta ja hankkeen vaikutuksista niihin

Näissä selvityksissä tulisi huomioida erityisesti kiintoaine. Kiintoaineen mukana sitoutuneet ravinteet päätyvät vesistöön ja voivat hajotusprosessien seurauksena vapautua siellä. Kiintoaine- ja humuskuormitus aiheuttavat liettymistä, joka muuttaa vastaanottavaa vesistöä. Muutokset voivat ilmetä huonontuneina elinoloina ja näin vesistön lajiston muuttumisena tai vesistön käytön vaikeutumisena. 
Humuksen hajoaminen voi puolestaan aiheuttaa hapettomuusongelmia. Virkistyskäyttöön liettyminen ja kasvillisuusmuutos vaikuttavat mm. mahdollisena rantakasvillisuuden lisääntymisenä, kalastuksen vaikeutumisena pyydysten limoittumisen ja kalastomuutosten seurauksena, limalevien mahdollisena lisääntymisenä ja siitä seuraavana vedenkäytön rajoittumisena (esim. uiminen, pesuveden otto) ja loma- ja rantakiinteistöjen arvon vähenemisenä. Humus sisältää orgaanisessa muodossa olevia ravinteita, jotka vapautuvat hajoamisen seurauksena epäorgaanisessa muodossa eli eliöille käyttökelpoisessa muodossa. Hajoaminen on yleensä hidasta, joten vaikutus on pitkäaikainen. Liukoinen orgaaninen aines toimii myös ravinteiden kuljettajana. Humuskuormituksesta ja sen vaikutuksista oleva käyttökelpoinen ja sovellettava tieto on kuitenkin vielä rajallista. 

ELY-keskus ehdottaa lisäksi, että kuivatushankkeissa olisi esitettävä myös selvitys maa-aineksen laadusta.

2 § Vedenotto

2 momentin 1 kohtaan ELY-keskus ehdottaa tarkennettavaksi, mitä tarkoitetaan pohjavesiesiintymällä ja miten se rinnastuu pohjavesienhoidon tai säädösten ulkopuolisiin käsitteisiin.

2 momentin 2 kohtaan ELY-keskus ehdottaa lisättäväksi "havaintopisteineen"

3 § Vedenottamon suoja-alue

1 momentin 1 kohtaan ELY-keskus ehdottaa lisättäväksi "havaintopisteiseen"

2 luku

18 § Lupahakemuksen tekeminen

Viranomaisten työtä helpottaisi ja tehostaisi, jos hakijoita kannustettaisiin toimittamaan hakemusasiakirjat sähköisinä. 

3 luku

23 § Kuivatussyvyys

Happamilla sulfaattimailla kuivatussyvyys ei saisi ulottua happamien sulfidikerrosten alapuolelle. Mikäli pohjaveden pinta laskee tämän kerroksen alapuolelle, joutuu sulfidikerros hapellisiin olosuhteisiin, jolloin happi reagoi maaperän yhdisteiden kanssa synnyttäen rikkihappoa. Se puolestaan liuottaa maaperästä metalleja (esim. rauta) ja happamoittaa alueelta valuvia vesiä. 
26 § Ojituksen hyötyalueen kartta

Happamilla sulfaattimailla tulisi esittää myös happamien sulfidikerrosten syvyystieto edellä 23 §:ssä todettujen perusteiden vuoksi.

4 luku

29 § ja 30 §

ELY-keskusten työmäärä tulee lisääntymään ilmoitusten käsittelyn vuoksi, minkä vuoksi on tärkeää, että ilmoitukset sisältävät riittävät tiedot käsittelyn helpottamiseksi.
 
30 § Ojitusta koskeva ilmoitus

Ojitusilmoituksen tulisi sisältää vähintään ne tiedot, mitä on esitetty metsien kunnostusojituksia varten laadituissa vesiensuojelusuunnitelmissa. 

Kohta 1)
ELY-keskus toteaa, että yleiskuvaukseen tulisi sisällyttää tieto myös alueen hydrologisista vaikutuksista ja kuivatuksen vaikutuksista niihin sekä maa-aineksen laadusta. Kuivatuksen seurauksena alueen vedenpidätyskyky ja veden varastointi vähenevät. Kuivatukset tapahtuvat yleensä latvavesillä. Riskit puolestaan ovat suurimmat valuma-alueiden alaosissa niiden kootessa latvavesistöjen yhteisvaikutukset. Tämä saattaa näkyä mm. lisääntyneenä tulvariskinä ja liittyä näin tulvadirektiiviin ja sen toimeenpanoon. Happamilla sulfaattimailla tulisi lisäksi esittää happamien sulfidikerrosten syvyystieto, koska sen perusteella ilmoituksen käsittelijä voi arvioida, aiheutuuko ojituksessa vesistön happamoitumista. 

Lisäksi ilmoituksessa tulisi näkyä vesialuenumero 3. jakovaiheen mukaan.

Kohta 3)
Kohdassa tulisi mainita lisäksi kartta, jossa esitetään kuivatusvesien johtaminen vesistöön.

ELY-keskus pitää lisäksi erittäin tärkeänä valtakunnallisten ilmoituslomakkeiden käyttöönottoa ilmoitusten tarkistamisen tehostamiseksi ja yhdenvertaisen kohtelun varmistamiseksi. 

Ympäristönsuojelupäällikön sijainen	Ansa Selänne

Ympäristölakimies		Terhi Vanala